Aanvallers brand op plaasvoorman, werkers losCarel van Rensburg (37). (Foto: Verskaf) ŉ 37-jarige Vrystaatse voorman het Donderdag vreesbevange in ŉ kas in ŉ leë plaashuis in die Wesselsbron-distrik weggekruip, nadat gewapende verdagtes op hom en ŉ paar plaaswerkers losgebrand het. Niemand is in die voorval beseer nie en vier verdagtes is dieselfde dag nog vasgetrek. Volgens die polisie kan die verdagtes ook met ŉ inbraak op ŉ naburige plaas verbind word, waartydens vuurwapens uit ŉ kluis gesteel is. Hulle verskyn Maandag in die Wesselsbron-landdroshof. “Ek kan nie vir jou die gevoel beskryf toe ek in daai kas gestaan het nie,” het Carel van Rensburg Maandag aan Maroela Media gesê. Die deur na die huis was oopgebreek. (Foto: Verskaf) “Dit het gevoel asof my hart buite my lyf klop. Ek het so swaar asemgehaal en moes doodstil wees. Ek het net my oë toegemaak, want ek wou nie sien as die deur oopgaan en hulle my skiet nie. Ek het net heeltyd gebid.” Van Rensburg was sowat 15 minute in die kas voordat hulp op die toneel opgedaag het, maar sê “dit het soos ŉ leeftyd gevoel”. Hy het deurentyd ook probeer om boodskappe aan veiligheidsgroepe op WhatsApp te stuur, maar beurtkrag het in daardie stadium gegeld en sy boodskappe het gesukkel om deur te gaan. Hy verduidelik dat hy op die betrokke dag op pad werk toe was, toe hy omstreeks 07:00 verdagte voetspore op die plaas opgemerk het. Die huis op die plaas staan al ŉ jaar leeg, hoewel daar steeds met mielies op die plaas geboer word. Van Rensburg het vantevore in dié huis gewoon, maar het destyds dorp toe getrek en ry bedags in om te werk. Die voetspore het presies gelyk soos dié wat op 5 Januarie op ŉ buurplaas gevind is, waar ŉ aantal verdagtes by ŉ plaashuis ingebreek en vuurwapens uit die kluis gesteel het. Die inwoners was in dié stadium met vakansie. Van Rensburg en ŉ aantal plaaswerkers het toe besluit om ondersoek in te stel. Die 23-jarige verdagte wat eerste in hegtenis geneem is. (Foto: SAPD) Hulle het niks of niemand om die huis gesien nie. Daar was wel skade aan die huis en die deur was oopgebreek. “Ons het ingegaan en rondgekyk. Dit het gelyk asof mense daarbinne slaap. Ek wou net aan die handvatsel van die toe badkamerdeur vat, toe iemand dit van binne af oopmaak en op ons skiet. Die werkers het agter my gestaan en gevlug. Ek het ook weggehardloop en in die kas gaan wegkruip.” Hy het geweet die werkers is weer by die huis uit, maar was nie seker of die gewapende verdagtes nog in die huis is nie. Een van die werkers het hulp ontbied en wagte van die onderneming waar Van Rensburg werk, was binne ŉ paar minute op die toneel. Toe Van Rensburg die bekende stemme van die werkers en wagte hoor, het hy na hulle uitgeroep. Die ammunisie waarop die polisie beslaggelê het. (Foto: SAPD) Nog hulp, waaronder verskeie polisie-eenhede, boere van die omgewing en ander veiligheidstrukture, was ook gou op die toneel en het die verdagtes onder meer met behulp van hommeltuie en ŉ private helikopter agternagesit. Hulle is dieselfde dag in die Monyakeng-omgewing in Wesselsbron opgespoor. Verdagtes, gesteelde wapens gevind Kapt. Stephen Thakeng, polisiewoordvoerder, sê die eerste van die vier verdagtes is in ŉ mielieland gevind, waar hy weggekruip het. Die verdagte is 23 jaar oud. Die gesteelde vuurwapen wat die polisie Donderdag in Wesselsbron gevind het. (Foto: SAPD) Later die middag is nog drie verdagtes, 26, 21 en 23 jaar oud, vasgetrek. “ŉ Winchester-geweer en 47 patrone wat in die huisbraak [op 5 Januarie] gesteel is, is by ŉ huis in Monyakeng gevind waar dit weggesteek was. ŉ Speelgoedgeweer is ook by ŉ ander huis gevind en die polisie het daarop beslag gelê,” het Thakeng gesê. Die pistool wat saam met die geweer uit die kluis gesteel is, is nog soek. Die polisie het Sondag na nog twee verdagtes gesoek. Thakeng sê die verdagtes word deur klagte van huisbraak, diefstal, poging tot moord en die onwettige besit van vuurwapens en ammunisie in die gesig gestaar.